ગામ , ગાડું અને ગોકીરો એ હવે ગુજરાતી ફિલ્મની ઓળખ રહી નથી. અર્બન થીમ સાથેની ગુજરાતી ફિલ્મો આજની ગુજરાતી પેઢીને થિયેટર સુધી ખેંચી રહી છે. ગુજરાતી ફિલ્મોમાં જે નવો દોર શરૃ થયો છે તે યુવા કલાકારો અને બોલિવૂડમાં મોટા બેનરમાં કામ કરનારાઓને પણ આકર્ષી રહ્યા છે. ગુજરાતી ફિલ્મો જે નવાં રૃપરંગમાં બની રહી છે તેની રાષ્ટ્રીય સ્તરે પણ નોંધ લેવામાં આવી રહી છે. થોડા દિવસ પહેલાં ૬પમા રાષ્ટ્રીય ફિલ્મ ઍવૉર્ડની જાહેરાત કરવામાં આવી તેમાં પ્રાદેશિક ફિલ્મોની શ્રેણીમાં ગુજરાતી ફિલ્મ ‘ઢ’ને બેસ્ટ ફિલ્મનો ઍવૉર્ડ અપાયો હતો. સતત બીજા વર્ષે આ બહુમાન ગુજરાતી ફિલ્મને મળ્યું છે. અગાઉ ર૦૧૭માં રોંગ સાઇડ રાજુ ફિલ્મને મળ્યું હતું. ગુજરાતના વર્તમાન પ્રવાહોને પારખીને જે ગુજરાતી ફિલ્મો બનાવવામાં આવી રહી છે તેને તમામ સ્તર પરથી આવકાર મળી રહ્યો છે, જ્યારે ગુજરાતી ફિલ્મ ‘ઢ’ને રાષ્ટ્રીય ઍવૉર્ડ જાહેર થયો ત્યારે ગુજરાતના મુખ્યપ્રધાન વિજય રૃપાણીએ પણ આ ફિલ્મની ટીમને અભિનંદન આપીને કહ્યું હતું કે ગુજરાતી ફિલ્મોમાં સમય મુજબનું પરિવર્તન આવ્યું છે. ગુજરાતી ફિલ્મો સ્પર્ધાના આ દોરમાં હજુ વધુ પ્રતિષ્ઠા મેળવે તે દિશામાં આગળ વધશે તેવો વિશ્વાસ છે.